UBERA ARANZETA (EH Bildu, 2013-05-16):
Benetan Osakidetza oso interesgarria da eta iruditzen zait hemen zaudeten guztiontzat arduraz jarraitzeko kontu bat litzatekeela, ikusita momentu honetan zein den Osakidetzaren egoera, bai barrura begira, bai kanpora begira, eta osasunak arduratzen bazaigu, eztabaida interesgarria izan daiteke.
Orduan, esaten ari nintzena, badaukagu akordio bat Osakidetzako Administrazio Kontseiluak hartu zuena 2011ko maiatzaren 9an, eta akordio horren bidez kudeatzen dira behin behineko zerrenden irizpideak eta kudeaketa eredua.
Esan behar dugu, akordio horretan, hasteko, nahiko deigarria egiten zaigula, boletina irakurri ezkero, bertan agertzen da akordio hasieran, inolako adostasunik gabe eginiko akordio bat dela eta bertan Osakidetzak ez zuela ordezkari sindikalekin akordiorik lortu. Beraz, hasiera kaskarra, gaur egun indarrean daukagun erabakiarena.
Deigarria egin zaigu ere, bertan, akordio horren 15. atalean, izendapenen berri emateko prozedura jasoa dagoela. Zerbitzu erakundeko arduradunek betebeharrekoa, langileen ordezkariekin. Baina gero ikusten dugu ez dena betetzen. Eta hor daukagu ere, informazioa ez emateagatik, Osakidetzak epaitegietan bukatzea. Hor badago sententzia bat eta errekurtso bat, guztiok seguru aski ezagutuko duzuena.
Egia esan, luze eman genezake, 2011ko maiatzak 9ko akordioa uztartzen, eta berorren aplikazioa, baina gaurkoan nahiago izan dugu etorkizunera begiratzea, nahiago dugu legegintzaldi hasiera honetan nahiz eta egia esan, gero eta egoera kaskarragoa eta kezkagarriagoa izan murrizketak bitarteko. Nahiago izan dugu ekarpenak egitea, eragitea eta proposamenak mahai gainean jartzea Osakidetzako antolaketa eredua hobetzeko asmoarekin. Antolaketa eredu gardena izateko, sinpleago bat sortzeko eta azkenean eraginkortasunean hobetzeko. Behin behineko langilea izan edozein delarik kategoria, araubide, jarraibide eta akordio argiak sustatu eta garatu ahal izateko.
Horregatik, laburbilduz, proposatzen duguna eta Alderdi Sozialistarekin adostu dugu eta gaur bozkan jarriko duguna, ondorengoa da:
Alde batetik eskatzen duguna da, alde baterako kontratazio zerrendak berriro antolatzea. Erabateko gardentasuna eta funtzionamendu duin eta kalitatezkoa bermatzeko.
Eskatzen dugu ere, hiru hilabeteko epean Legebiltzarrean aurkeztea aldi batetarako kontratazio zerrenden berrantolaketa, Osakidetzako Mahai Sektorialean, langileen ordezkariekin adostu ostean. Eta hor, mahai gainean irizpide batzuk iradokitzen dizkiogu Gobernuari, mahai sektorial horretan planteatzeko.
Planteatzen diogu kontratazioari dagokionez, informazio publikoa eta eskuragarria izateko irizpideak. Planteatzen diogu lan poltsen zerrendak publikoak izateko irizpideak. Horren bidez bakoitzaren profila, kokapena eta lan egoerak zehaztuak agertuko diren informazio sistemak bermatzea, internetez, telefonoz, sistema desberdinak. Baita zerbitzu erakundeenak ere.
Proposatzen dugu lanpostuetan sartzeko irizpideak, lan poltsetan sartzeko eta egoteko irizpideak eta kontratazio zerrendak eguneratzeko irizpideak.
Proposamenean zehazten dugu eta eskatzen dugu ere, hiru hilabeteko epean, Legebiltzarrean Osakidetzarako enplegu plan berria aurkezteko. Iruditzen zaigu beharrezkoa dela, enplegu plan berri bat, azkenean, Osakidetzak behar duen egonkortasun hori bermatu ahal izateko.
Eta bukatzeko, gure babesa eta elkartasuna adierazi nahi izan diegu Osakidetzako langile guztiei eta bereziki hain egoera zailean aurkitzen diren behin behineko langileei.